**Aktuálna informácia Sociálnej poisťovne**

Dňa 30.10.2020 uverejnila Sociálna poisťovňa na svojom webovom sídle **informáciu o novom postupe pri uplatňovaní nároku na „pandemické nemocenské“** v súvislosti s celoplošným testovaním s týmto znením:

*„V súvislosti s celoplošným testovaním, ktoré sa v SR uskutoční tento víkend, a vzhľadom na predpoklad výrazného nárastu dočasných pracovných neschopností uznaných z dôvodu karanténneho opatrenia/izolácie po tomto testovaní, prijala Sociálna poisťovňa nový postup pri uplatňovaní nároku na tzv. pandemické nemocenské. Ide o dávku nemocenské priznanú počas krízovej situácie (t. j. aj núdzového stavu) pre dočasnú pracovnú neschopnosť uznanú pre nariadené karanténne opatrenie/izoláciu. Cieľom nového postupu, ktorý sa týka poistencov, je snaha Sociálnej poisťovne urýchliť vybavenie ich žiadosti a aj vyplatenie tzv. „péenky“, a to bez ďalšej telefonickej komunikácie.*

*Doteraz platil postup, pri ktorom ošetrujúci lekár Sociálnej poisťovni zaslal potvrdenie o dočasnej pracovnej neschopnosti a poistenec čakal, kým ho bude kontaktovať zamestnanec Sociálnej poisťovne, aby spísal zápisnicu na uplatnenie nároku na pandemické nemocenské. Po novom lekár tak ako dosiaľ zašle do evidencie Sociálnej poisťovne potvrdenie o dočasnej pracovnej neschopnosti uznanej z dôvodu karanténneho opatrenia/izolácie. Poistenec však nebude čakať, že sa s ním skontaktuje zamestnanec Sociálnej poisťovne, ale sám si vyplní žiadosť o pandemické nemocenské (formulár je zverejnený tu:*[*Žiadosť o pandemické nemocenské – nárok uplatnený počas krízovej situácie*](https://www.socpoist.sk/ext_dok-30102020-np-pandemicka-ziadost-epn/69050c)*), a odošle ju Sociálnej poisťovni. (Upozorňujeme, že pdf formulár si treba najprv uložiť do svojho PC, vyplniť, po vyplnení uložiť, skontrolovať uložené údaje a následne zaslať ako prílohu e-mailu.) Môže ju zaslať e-mailom bez podpisu (*[*E-mailové adresy pobočiek*](https://www.socpoist.sk/e-mailove-adresy-pobociek-socialnej-poistovne/68395s)*) alebo poštou (*[*Kontakty a adresy*](https://www.socpoist.sk/kontakty--xly/48023s)*). V nevyhnutnom prípade žiadosť môže vhodiť aj do schránky umiestnenej pri vstupe do pobočky Sociálnej poisťovne.*

*Zverejnený formulár je dočasný, Sociálna poisťovňa bude verejnosť v najbližšom čase informovať o zverejnení e-formulára na Ústrednom portáli verejnej správy a rovnako o zverejnení čiastočne automatizovaného webového formulára pre poistencov, ktorí nemajú občiansky preukaz s aktivovaným elektronickým čipom.*

*Ďalšie informácie nájdete tu: [Pandemické nemocenské](https://www.socpoist.sk/pandemicke-nemocenske/68337s%22%20%5Cl%20%2212)“.*

V Bratislave 4.11.2020